Audi tester den elektriske A2 på Nürburgring

Audi er langt fremme med udviklingen af sin nye, kompakte elbil. En kraftigt camoufleret prototype af den kommende A2 e-tron er blevet filmet under højhastighedstest på Nürburgring. Selv om bilen er pakket grundigt ind, afslører optagelserne flere detaljer. Proportionerne minder tydeligt om den oprindelige Audi A2 med høj taglinje, korte udhæng og fokus på praktisk plads i et kompakt format.

Designet bliver dog markant mere moderne. Forlygterne ser ud til at blive delt i to, mens smalle kørelys placeres øverst. Bagtil får bilen en stor tagspoiler og en smal lysstribe på tværs af bagenden.

Blev spottet i København

Allerede i juli blev flere camouflerede eksemplarer set på vejene i København. Audi skal angiveligt have gennemført lukkede prøvekørsler for pressen i Danmark og det sydlige Sverige, hvor bilens design for første gang kunne studeres tættere gennem forklædningen.

Her blev det tydeligt, at Audi holder fast i flere af originalens særlige kendetegn. Karrosseriet er stadig højt og kompakt med korte udhæng, men bilen ser samtidig bredere og mere markant ud end forgængeren.

Den oprindelige A2 delte vandene med sit dråbeformede design, lette aluminiumskarrosseri og karakteristiske todelte bagrude. Den nye elbil bygger videre på samme grundidé: lav vægt, høj effektivitet og mest mulig plads på et begrænset areal.

Audis nye billige elbil

A2 e-tron skal efter planen placeres under Audis nuværende elbiler og lokke flere kunder ind i mærkets elektriske modelprogram. Fokus bliver især europæiske storbykunder, der efterspørger en mindre, praktisk og energieffektiv elbil.

Navnet trækker tydelige tråde tilbage til den første Audi A2, som blev lanceret omkring årtusindskiftet. Den var teknisk avanceret med aluminiumskarrosseri og lavt energiforbrug, men den høje pris gjorde den aldrig til den salgssucces, Audi havde håbet på.

– Vores kunder vil have elektrisk mobilitet, der fungerer i hverdagen. A2 e-tron er vores løfte om at levere netop det – effektivt, kompakt og selvsikkert, har Audis administrerende direktør Gernot Döllner tidligere sagt.

Audi har endnu ikke offentliggjort pris, rækkevidde eller tekniske specifikationer. Det bliver afgørende, om mærket denne gang kan kombinere det smarte koncept med en pris, som ikke endnu en gang gør A2 til en dyr nichebil.

Den nye Audi A2 e-tron skal produceres i Ingolstadt og ventes præsenteret officielt i løbet af efteråret.

Audi tester den elektriske A2 på Nürburgring