To nye havvindparker skal levere strøm til 1,8 millioner hjem

Danmark er kommet et skridt nærmere to nye havvindmølleparker i Nordsøen og Kattegat. Energistyrelsen har udpeget svenske Vattenfall som vinder af begge udbud. Selskabet skal opføre parkerne Nordsøen Midt og Hesselø, der tilsammen ventes at kunne producere strøm svarende til forbruget i mindst 1,8 millioner danske og europæiske husstande.

Parkerne skal senest stå færdige i 2032.

Fast pris i 20 år

Vattenfall har budt 504 kroner per megawatt-time for Nordsøen Midt og 542 kroner for Hesselø. Det svarer til henholdsvis 50,4 og 54,2 øre per kilowatt-time.

Prisen er garanteret til selskabet i 20 år, efter parkerne er taget i brug. Det er dog ikke det samme som den pris, forbrugerne kommer til at betale. Netbetaling, afgifter, handel og udsving på elmarkedet vil fortsat påvirke den endelige elregning.

”Det er meget glædeligt, at vi nu har nået en vigtig milepæl,” siger Stig Uffe Pedersen, vicedirektør i Energistyrelsen.

Konkurrencen var størst om Hesselø, hvor fem selskaber afgav bud. Til Nordsøen Midt modtog Energistyrelsen blot to bud, hvilket understreger, at det fortsat er vanskeligt at få energiselskaberne til at investere i dyre havvindprojekter.

En tredje planlagt park, Nordsøen Syd, er endnu ikke afgjort. Her udløber budfristen først i oktober 2028.

To nye havvindparker skal levere strøm til 1,8 millioner hjem